弔錦雞一首呈葉任道
作者：劉克莊
朝代：宋

paragraphs: 炎州産文雞，毛羽固天稟。
朱丹飾尾距，綵繡錯衿衽。
主人極珍憐，龠合分俸廩。
置諸後園中，小奴司啄飲。
地荒籠柵疎，客見輒危懔。
點狸出沒精，豪鼠窺伺稔。
諒垂彼饞涎，或瞯君高枕。
駭機中夕發，果以斃來諗。
裂冠首立碎，齧嗉聲已噤。
酷哉三尺喙，殘此一段錦。
長嗟命瘞埋，詎忍付烹飪。
始爲文采累，終欠智慮審。
老瞞戕孔公，千載憤凜凜。
黄祖殺處士，麤暴犯流品。
况茲毒鷙物，尤索防閑甚。
善視雙翠衣，夜凉勿嗜寢。